               ЕВРОПЕЙСКА КОМИСИЯ
            Брюксел, 7.6.2016
            COM(2016) 373 final
            2016/0174(NLE)
            Предложение за
            РЕШЕНИЕ НА СЪВЕТА
            за установяване на позицията, която да бъде приета от името на Европейския съюз, във връзка с някои решения, които ще бъдат приети в рамките на Международния съвет за маслиновите продукти

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Международният съвет за маслиновите продукти (МСМП) е междуправителствена организация с научно-технически характер, чиято дейност е насочена към сектора на маслиновото масло и трапезните маслини. Целите на МСМП са: i) да работи за уеднаквяване на националните и международните разпоредби, свързани с физико-химичните и органолептичните характеристики на маслиновите масла, маслата от маслиново кюспе и трапезните маслини, с оглед предотвратяването на всички пречки пред търговията, ii) да провежда дейности в областта на физико-химичното и органолептичното изпитване, за да се разширят знанията за състава и качествените характеристики на маслиновите продукти с оглед укрепването на международните стандарти и iii) да засили ролята на МСМП като средище за високи постижения за международната научна общност в сектора на маслините и маслиновото масло.

               Понастоящем МСМП се състои от 16 члена, сред които е Европейският съюз.

               Що се отнася до правото на ЕС, някои от приетите и публикувани от МСМП решения оказват влияние върху него в съответствие с Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти („Регламент за ООП“, ОВ L 347, стр. 671).

               2.ПРАВНИ ЕЛЕМЕНТИ

               –Въз основа на дискусиите, проведени на срещата на експертните групи за подготовка на следващото заседание на Съвета на МСМП, насрочено за 15 юли 2016 г., може да се очаква, че в неговия дневен ред ще бъдат включени за приемане следните пет решения, които имат правно действие в рамките на достиженията на правото на ЕС:

               –проекторешение за изменение на търговския стандарт, приложим за маслиновите масла и маслата от маслиново кюспе (COI/T.15/Rev...): промяна на пределната стойност на етиловите естери;

               –проекторешение за изменение на търговския стандарт, приложим за маслиновите масла и маслата от маслиново кюспе (COI/T.15/Rev...): промяна на пределните стойности на хептадекановата, хептадециновата и ейкозеновата киселина;

               –проекторешение за изменение на търговския стандарт, приложим за маслиновите масла и маслата от маслиново кюспе (COI/T.15/Rev...): промяна на пределната стойност на специфичния коефициент на екстинкция при дължина на вълната 270 (k270);

               –проекторешение за изменение на търговския стандарт, приложим за маслиновите масла и маслата от маслиново кюспе (COI/T.15/Rev...): официално уведомление относно методите на ISO, приети с оглед постигането на пълна хармонизация и включване на препратка към новия метод за пероксидно число;

               –проекторешение за приемане на новия метод на анализ за определяне на пероксидно число (COI/T.20/Doc. №...).

               Гореспоменатите решения бяха подложени на широко обсъждане от страна на технически и научни експерти от сектора на маслиновото масло. Те допринасят за международното хармонизиране на стандарта за маслиново масло и с тях ще се създаде рамка, осигуряваща лоялна конкуренция при търговията в този сектор. Поради тази причина решенията следва да бъдат подкрепени.

               Очаква се, че подобно на предишни случаи дневният ред на заседанието на Съвета на МСМП ще претърпи промени и към него ще бъдат добавени допълнителни решения, които ще окажат влияние върху достиженията на правото на ЕС. За да се гарантира ефективността на работата на Съвета на МСМП при спазване на разпоредбите на Договорите, Комисията своевременно ще допълва и/или изменя настоящото предложение, за да се даде възможност на Съвета да приеме позицията, която трябва да се заеме и за тези допълнителни решения.

               2016/0174 (NLE)

               Предложение за

               РЕШЕНИЕ НА СЪВЕТА

               за установяване на позицията, която да бъде приета от името на Европейския съюз, във връзка с някои решения, които ще бъдат приети в рамките на Международния съвет за маслиновите продукти

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Международният съвет за маслиновите продукти (МСМП) е междуправителствена организация с научно-технически характер, чиято дейност е насочена към сектора на маслиновото масло и трапезните маслини.

               (2)В качеството си на член на МСМП Европейският съюз може да предлага изменения към неговите проекторешения и да изразява официалната си позиция по тях в съответствие с процедурните правила и правилата за гласуване на организацията.

               (3)По време на следващото заседание на Съвета на членовете си, насрочено за 15 юли 2016 г., МСМП ще разгледа и евентуално ще приеме пет проекторешения, които ще окажат влияние върху правото на Съюза.

               (4)По-конкретно първото, второто, третото и четвъртото проекторешение изменят търговския стандарт, приложим за маслиновите масла и маслата от маслиново кюспе (COI/T.15/Rev...) — те се отнасят съответно до промяната на граничните стойности на етиловите естери, на хептадекановата, хептадециновата и ейкозеновата киселина, на специфичния коефициент на екстинкция при дължина на вълната 270 (k270) и до официалното уведомление относно методите на ISO, приети с оглед постигането на пълна хармонизация и включване на препратка към новия метод за пероксидно число.

               (5)С петото проекторешение се приема новият метод на анализ за определяне на пероксидно число (COI/T.20/ Doc. №…).

               (6)Наличието на такива проекторешения означава, че може да се наложат изменения на Регламент (ЕИО) № 2568/91 на Комисията
                  1
               .

               (7)Посочените проекторешения бяха подложени на широко обсъждане от страна на технически и научни експерти от сектора на маслиновото масло. Те допринасят за международното хармонизиране на стандарта за маслиново масло и с тях ще се създаде рамка, осигуряваща лоялна конкуренция при търговията с продукти в този сектор. Поради тази причина решенията следва да бъдат подкрепени.

               (8)За да се осигури необходимата гъвкавост по време на преговорите преди заседанието на Съвета на членовете на МСМП, Съюзът следва да бъде упълномощен да договаря изменения на тези решения, при условие че измененията не променят същността на решенията,

               ПРИЕ НАСТОЯЩОТО РЕШЕНИЕ:

               Член 1

               Позицията на Съюза на заседанието на Съвета на членовете на МСМП, насрочено за 15 юли 2016 г., е в съответствие с приложението към настоящото решение.

               Член 2

               1.Когато има вероятност позицията, посочена в член 1, да бъде повлияна от нова научна или техническа информация, представена преди или по време на заседанието на Съвета на членовете на МСМП, Съюзът внася искане за отлагане на приемането в Съвета на членовете на МСМП, докато бъде установена позицията на Съюза въз основа на новата информация.

               2.Представителите на Съюза в Съвета на членовете на МСМП могат да договарят незначителни промени в проекторешението, без да е необходимо допълнително решение на Съвета.

               Член 3

               Адресати на настоящото решение са държавите членки.

               Съставено в Брюксел на  година.

                     За Съвета

                     Председател

                     (1)
                  Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ (ОВ L 248, 5.9.1991 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 7.6.2016
            COM(2016) 373 final
            ПРИЛОЖЕНИЕ
            към
            Предложение за решение на Съвета
            за установяване на позицията, която да бъде приета от името на Европейския съюз, във връзка с някои решения, които ще бъдат приети в рамките на Международния съвет за маслиновите продукти

               ПРИЛОЖЕНИЕ

               Европейският съюз подкрепя следните проекторешения (които подлежат на евентуално бъдещо преразглеждане поради настъпили промени) относно стандартизацията на физичните, химичните и органолептичните характеристики на маслиновите масла и на маслата от маслиново кюспе и относно хармонизацията на методите на анализ:

               РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev...): промяна на пределната стойност на етиловите естери;

               РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev...): промяна на пределните стойности на хептадекановата, хептадециновата и ейкозеновата киселина;

               РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev...): промяна на пределната стойност на специфичния коефициент на екстинкция при дължина на вълната 270 (k270);

               РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev...): официално уведомление относно методите на ISO, приети с оглед постигането на пълна хармонизация и включване на препратка към новия метод за пероксидно число;

               РЕШЕНИЕ за приемане на новия метод на анализ за определяне на пероксидно число (COI/T.20/Doc. №...).


               ЕВРОПЕЙСКА КОМИСИЯ
            Брюксел, 16.12.2015
            COM(2015) 659 final
            2015/0300(NLE)
            Предложение за
            РЕШЕНИЕ НА СЪВЕТА
            относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на приложение XI (Електронни комуникации, аудио-визуални услуги и информационно общество)към Споразумението за ЕИП(свръхшироколентови технологии)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               С цел да бъдат постигнати необходимите правна сигурност и еднородност на вътрешния пазар Съвместният комитет на ЕИП следва да включи цялото съответно законодателство на ЕС в Споразумението за ЕИП възможно най-скоро след приемането му.

               2.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               Проекторешението на Съвместния комитет на ЕИП (приложено към предложението за решение на Съвета) е предназначено да изменени приложение XI (Електронни комуникации, аудио-визуални услуги и информационно общество) към Споразумението за ЕИП с цел в него бъде включено Решение за изпълнение 2014/702/ЕС на Комисията от октомври 2014 г.
                  1
                (за изменение на Решение 2007/131/ЕО от февруари 2007 г.
                  2
                за разрешаване на използването на радиочестотния спектър за устройства, използващи свръхшироколентова технология по хармонизиран начин в Общността).

               Обосновка на поисканата адаптация и предложеното решение

               Съответен акт:

               Решение за изпълнение 2014/702/ЕС на Комисията от 7 октомври 2014 г. за изменение на Решение 2007/131/ЕО от февруари 2007 г. за разрешаване на използването на радиочестотния спектър за устройства, използващи свръхшироколентова технология по хармонизиран начин в Общността.

               Приложима разпоредба:

               Задължението да бъде разрешено използването на радиочестотния спектър в честотната лента от 6,0 до 8,5 GHz от устройства, използващи свръхшироколентова технология (UWB) на борда на въздухоплавателните средства (приложение XI, раздел 4).

               Обосновка и предложено решение:

               Използването на UWB на борда на въздухоплавателните средства може да предизвика смущения в радиовръзките на националните оператори на мобилни мрежи в летищата и около тях. Тези специфични ефекти са описани в доклада от 2012 г., издаден от Комитета за електронни съобщения (ECC) към Европейската конференция на пощенските и далекосъобщителните администрации (СЕРТ)
                  3
               , и понастоящем са предмет на задълбочен анализ и нова оценка, извършвани от работната група на ЕСС по инженеринга на радиочестотния спектър — устройства с малък обсег на действие (SЕ24). Понастоящем срокът за приключване на работата в SE24 по този въпрос е първото тримесечие на 2016 г
                  4
               .

               Наситеността на радиовръзките в близост до летищата в Исландия и в Норвегия и интензивността на тяхната употреба са по-големи, отколкото в ЕС. Поради това е необходима дерогация по отношение на честотната лента 6,0—8,5 GHz, за да се избегне възникването на вредни смущения в радиовръзките на мобилните оператори. В Решението на Съвместния комитет се вмъква следната адаптация:

               „Исландия и Норвегия се освобождават от задължението да разрешат използването на честотната лента от 6,0 до 8,5 GHz от устройства, използващи свръхшироколентова технология на борда на въздухоплавателните средства“.

               3.ПРАВНИ ЕЛЕМЕНТИ НА ПРЕДЛОЖЕНИЕТО

               Съгласно член 1, параграф 3 от Регламент (ЕО) № 2894/94 на Съвета
                  5
                относно условията за прилагане на Споразумението за Европейското икономическо пространство Съветът определя позицията, която да бъде приета от името на Съюза по отношение на подобни решения, въз основа на предложение на Комисията.

               Комисията представя проекторешението на Съвместния комитет на ЕИП пред Съвета, който да го приеме като позиция на Съюза. Комисията се надява да има възможност да изложи позицията на Съюза пред Съвместния комитет на ЕИП възможно най-скоро.

               2015/0300 (NLE)

               Предложение за

               РЕШЕНИЕ НА СЪВЕТА

               относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на приложение XI (Електронни комуникации, аудио-визуални услуги и информационно общество)
                  към Споразумението за ЕИП
                  (свръхшироколентови технологии)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114, във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г.
                  6
                относно условията за прилагане на Споразумението за Европейското икономическо пространство, и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство („Споразумението за ЕИП“) влезе в сила на 1 януари 1994 г.

               (2)В съответствие с член 98 от Споразумението за ЕИП Съвместният комитет на ЕИП може да реши да измени, inter alia, приложение XI (Електронни комуникации, аудио-визуални услуги и информационно общество) към Споразумението за ЕИП.

               (3)Решение за изпълнение 2014/702/ЕС на Комисията
                  7
                следва да бъде включено в Споразумението за ЕИП. Наситеността на радиовръзките в близост до летищата в Исландия и в Норвегия и интензивността на тяхната употреба са по-големи, отколкото в ЕС. За да се избегне възникването на вредни смущения в радиовръзките на мобилните оператори, Исландия и Норвегия следва да бъдат освободени от задължението да разрешат използването на честотната лента от 6,0 до 8,5 GHz от устройства, използващи свръхшироколентова технология на борда на въздухоплавателните средства.

               (4)Приложение XI (Електронни комуникации, аудио-визуални услуги и информационно общество) към Споразумението за ЕИП следва да бъде съответно изменено.

               (5)Поради това позицията на Съюза в рамките на Съвместния комитет на ЕИП следва да се основава на приложеното проекторешение,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Съюза в рамките на Съвместния комитет на ЕИП във връзка с предложеното изменение на приложение XI (Електронни комуникации, аудио-визуални услуги и информационно общество) към Споразумението за ЕИП, се основава на проекторешението на Съвместния комитет на ЕИП, приложено към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  ОВ L 293, 9.10.2014 г., стр. 48—56.

                     (2)
                  OВ L 55, 23.2.2007 г., стр. 33—36.

                     (3)
                  Доклад 175 на ЕСС Co-existence study considering UWB applications inside aircraft and existing radio services in the frequency bands from 3.1 GHz to 4.8 GHz and from 6.0 GHz to 8.5 GHz, който може да бъде намерен на адрес:

                     http://www.erodocdb.dk/Docs/doc98/official/pdf/ECCREP175.PDF

                  .

                     (4)
                  Работен въпрос SE24_55, който може да бъде намерен на адрес:

                     http://eccwp.cept.org/WI_Detail.aspx?wiid=477

                  .

                     (5)
                  ОВ L 305, 30.11.1994 г., стр. 6—8.

                     (6)
                  ОВ L 305, 30.11.1994 г., стр. 6—8.

                     (7)
                  Решение за изпълнение 2014/702/ЕС на Комисията от 7 октомври 2014 г. за изменение на Решение 2007/131/ЕО от февруари 2007 г. за разрешаване на използването на радиочестотния спектър за устройства, използващи свръхшироколентова технология по хармонизиран начин в Общността (ОВ L 293, 9.10.2014 г., стр. 48—56).

    ---documentbreak---

               ЕВРОПЕЙСКА КОМИСИЯ
            Брюксел, 16.12.2015
            COM(2015) 659 final
            ПРИЛОЖЕНИЯ
            РЕШЕНИЕ НА СЪВМЕСТНИЯ КОМИТЕТ НА ЕИП № .../2015отза изменение на приложение XI (Електронни комуникации, аудио-визуални услуги и информационно общество) към Споразумението за ЕИПкъмПредложение за Решение на Съветаотносно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на приложение XI (Електронни комуникации, аудио-визуални услуги и информационно общество) към Споразумението за ЕИП(свръхшироколентови технологии)

               ПРИЛОЖЕНИЕ

                  РЕШЕНИЕ НА СЪВМЕСТНИЯ КОМИТЕТ НА ЕИП № .../2015
                  от
                  за изменение на приложение XI (Електронни комуникации, аудио-визуални услуги и информационно общество) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Решение за изпълнение 2014/702/EС на Комисията от 7 октомври 2014 г.
                  1
                за изменение на Решение 2007/131/ЕО от февруари 2007 г
                  2
               . за разрешаване на използването на радиочестотния спектър за устройства, използващи свръхшироколентова технология по хармонизиран начин в Общността, следва да бъде включено в Споразумението за ЕИП.

               (2)Поради това приложение XI към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Точка 5вц (Решение 2007/131/ЕО на Комисията) от приложение XI към Споразумението за ЕИП се изменя, както следва:

               1.
                     Добавя се следният текст:

               „За целите на настоящото споразумение разпоредбите на Решението се четат със следната адаптация:

               Исландия и Норвегия се освобождават от задължението да разрешат използването на честотната лента от 6,0 до 8,5 GHz от устройства, използващи свръхшироколентова технология на борда на въздухоплавателните средства.“

               2.
                     Добавя се следното тире:

               „-
                     32014 D 0702: Решение за изпълнение 2014/702/EС на Комисията от 7 октомври 2014 г. (OВ L 293, 9.10.2014 г., стр. 48).“

               Член 2

               Текстовете на Решение за изпълнение 2014/702/ЕС на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г., при условие че са внесени всички нотификации, предвидени в член 103, параграф 1 от Споразумението за ЕИП
                  3
               .

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  […]

                  Секретари
                  на Съвместния комитет на ЕИП

                  [...]

                     (1)
                  ОВ L 293, 9.10.2014 г., стр. 48—56.

                     (2)
                  OВ L 55, 23.2.2007 г., стр. 33—36.

                     (3)
                  [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 6.11.2015
            COM(2015) 553 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията (заявление от Финландия — EGF/2015/005 FI/компютърно програмиране)

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014 — 2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 12 юни 2015 г. Финландия подаде заявление EGF/2015/005 FI/компютърно програмиране за финансово участие от страна на ЕФПГ вследствие на съкращения
                  2
                в икономическия сектор, класифициран в разделение 62 на NACE Rev. 2 (Дейности в областта на информационните технологии) в регионите на ниво 2 по NUTS
                  3
                Länsi-Suomi (FI19), Helsinki-Uusimaa (FI1B), Etelä-Suomi (FI1C) и Pohjois- ja Itä-Suomi (FI1D) във Финландия. Тези региони, взети заедно, обхващат цяла Финландия с изключение на островите Åland.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2015/005 FI/Computer programming

                        Държава членка

                        Финландия

                        Засегнат(и) регион(и) (ниво 2 по NUTS)

                        Länsi-Suomi (FI19)

                        Helsinki-Uusimaa (FI1B)

                        Etelä-Suomi (FI1C)

                        Pohjois- ja Itä-Suomi (FI1D)

                        Дата на подаване на заявлението

                        12 юни 2015 г.

                        Дата на потвърждението за получаване на заявлението

                        12 юни 2015 г.

                        Дата на искането за допълнителна информация

                        26 юни 2015 г.

                        Срок за предоставяне на допълнителната информация

                        21 август 2015 г.

                        Срок за приключване на оценката

                        13 ноември 2015 г.

                        Критерий за намеса

                        член 4, параграф 1, буква б) от регламента за ЕФПГ

                        Брой на засегнатите предприятия

                        69

                        Сектор(и) на икономическа дейност

                        (Разделение по NACE Rev. 2)
                           4

                        Разделение 62 (Дейности в областта на информационните технологии)

                        Референтен период (девет месеца)

                        30 юли 2014 г. — 30 април 2015 г.

                        Брой на съкращенията по време на референтния период

                        1603

                        Общ брой на отговарящите на критериите бенефициери

                        1603

                        Общ брой на бенефициерите от целевата група

                        1200

                        Брой на младите хора от целевата група, които не работят и не са ангажирани в никаква форма на образование или обучение (NEET)

                        0

                        Бюджет за персонализирани услуги (EUR)

                        4 167 000

                        Бюджет за прилагането на ЕФПГ
                           5
                         (EUR)

                        205 000

                        Общ бюджет (EUR)

                        4 372 000

                        Участие на ЕФПГ (60 %) (EUR)

                        2 623 200

               ОЦЕНКА НА ЗАЯВЛЕНИЕТО

               Процедура

               4.Финландия подаде заявление EGF/2015/005 FI/компютърно програмиране на 12 юни 2015 г., в срок от 12 седмици от датата, на която са изпълнени критериите за намеса, определени в член 4 от Регламента за ЕФПГ. Комисията потвърди, че е получила заявлението в двуседмичен срок от датата на подаването му — на 12 юни 2015 г., а на 26 юни 2015 г. поиска допълнителна информация от Финландия. Тази допълнителна информация бе предоставена в срок от осем седмици от искането, след удължаване на срока с две седмици в резултат на надлежно обосновано искане на Финландия. Предвиденият 12седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 13 ноември 2015 г.

               Допустимост на заявлението

               Засегнати предприятия и бенефициери

               5.Заявлението се отнася до 1603 съкратени работници в икономическия сектор, класифициран в разделение 62 на NACE Rev. 2 (Дейности в областта на информационните технологии). Съкращенията са извършени в региони от ниво 2 по NUTS Länsi-Suomi (FI19), Helsinki-Uusimaa (FI1B), Etelä-Suomi (FI1C) и Pohjois- ja Itä-Suomi (FI1D), в 69 предприятия
                  6
               , като почти половината от тях (778) в Microsoft Mobile Oy.

               Критерии за намеса

               6.Финландия подаде заявлението съгласно критерия за намеса, посочен в член 4, параграф 1, буква б) от Регламента за ЕФПГ. Съгласно този критерий са необходими най-малко 500 съкращения за референтния период от девет месеца в предприятия, извършващи дейност в един и същ икономически сектор на ниво разделение по NACE Rev. 2 и разположени в един или два съседни региона на ниво 2 по NUTS. Само в региона на  Helsinki-Uusimaa (FI1B) има 737 съкращения.

               7.Деветмесечният референтен период за заявлението започва на 30 юли 2014 г. и приключва на 30 април 2015 г.

               Изчисляване на броя на съкращенията и на случаите на прекратяване на дейност

               8.Съкращенията по време на референтния период са изчислени, както следва:

               –1218, считано от датата на индивидуалното предизвестие от работодателя за съкращаване или за прекратяване на трудовия договор на работника.

               –385 от датата на фактическото прекратяване на трудовия договор или изтичането на неговия срок.

               Бенефициери, отговарящи на критериите

               9.Общият брой на отговарящите на критериите бенефициери е 1603.

               Връзка между съкращенията и големите структурни промени в моделите на световната търговия, възникнали вследствие на глобализацията

               10.С цел да се установи връзката между съкращенията и големите структурни промени в моделите на световната търговия вследствие на глобализацията, Финландия посочва, че през последните години, разпределението на заетостта  в сектора на ИКТ между ЕС и други икономики се развива в ущърб на ЕС. Докато обемът на тази област в световен мащаб се увеличава, в Европа той намалява, тъй като предприятията и услугите биват измествани към Китай, Индия, Тайван и други дестинации извън Европейския съюз. Само през 2014 г. персоналът на финландските дружества в областта на ИКТ е бил намален с 3 процента или 1500 души.

               Разпределение на заетостта в сектора на ИКТ между Европейския съюз и други икономики (2009 & 2011 г.)

               Източник: Европейската комисия. Доклад за  2013 & 2014 г. за предвижданията  в сектора на ИКТ: анализ на НИРД в сектора на ИКТ  в ЕС и извън него

               11.Последиците се чувстват особено силно във Финландия, където цялата електронна промишленост бе силно засегната, а кулминацията на този процес бе обявяването през 2011 г. на широкомащабни съкращения на Nokia. През 2012 г. Nokia първоначално съкрати 1000 души в завода си в Salo (EGF/2012/006 FI/Nokia Salo), последвани от други 3700 души в края на 2012 г. и началото на 2013 г. (EGF/2013/001 FI/Nokia). Последваха още 600 съкращения в сектора на разработването на набори от интегрални схеми през 2014 г. (EGF/2015/001 FI/Broadcom).

               12.При тези обстоятелства секторът на компютърното програмиране, консултантската дейност и свързаните с тях дейности продължи усилията си за конкурентоспособност в световен мащаб въпреки изчезването на основния клиент на услуги, т.e. Nokia.

               13.Финландската софтуерна промишленост понастоящем прави все повече инвестиции в промишления интернет и услугите „в облак“, насочени към по-добри услуги B-to-B („предприятие към предприятие“), като в същото време среща проблеми с услугите от предприятията към потребителите.  Тези проблеми се дължат на ценовия натиск на пазара в световен мащаб. За получаването на поръчки участниците на пазара трябва да се конкурират с дружества от държави с по-ниски разходи. Също така е налице тенденцията извършващи дейности във Финландия световни компании да прехвърлят някои от операциите си в страни с по-ниски разходи. Например CGI обяви през ноември 2014 г., че трябва да намали персонала си във Финландия с 270 души и да прехвърли дейността си извън ЕС
                  7
               .

               14.Софтуерният бизнес е бизнес на световно равнище, а софтуерните продукти се закупуват в световен мащаб от най-рентабилните източници. И все пак софтуерните продукти могат да бъдат адаптирани, за да се постигнат специфични изисквания, свързани с дадени страна, регион или език.

               15.Важна характеристика на глобалната софтуерна промишленост е, че тя непрекъснато изисква нова, образована работна сила, тъй като жизненият цикъл на продуктите и свързаните с тях софтуерни решения е твърде кратък в сравнение с жизнения цикъл на персонала, работещ в тази сфера. Конкуренцията между работниците от ЕС и тези от страните извън ЕС е силна. Работниците от ЕС, които са по-възрастни и с по-ниско образование, не могат лесно да се конкурират с младите и по-добре образовани работници извън ЕС.

               16.Докато 2008 г. във Финландия в технологичната промишленост работеха общо 326 000 души, броят на заетите в такива дружества лица през 2014 г. е 276 000. Това съответства на средно годишно намаляване от около 3 % (10 000 работници).

               17.Към днешна дата секторът на на компютърното програмиране, консултантската дейност и свързаните с тях дейности е бил предмет на две заявления по линия на ЕФПГ, едното от които е на основа на глобализацията, а другото — на световната финансова и икономическа криза
                  8
               .

               Събития, довели до съкращенията и до прекратяването на дейността

               18.Събитията, довели до тези съкращения, са същите, засегнали Nokia през последните години, които оказват силно въздействие върху сектора на информационните и комуникационните технологии във Финландия. Разработването и проектирането на мобилните телефони Nokia осигуряваше заетост за хиляди финландски граждани, особено в Oulu, докато понастоящем тези дейности са прехвърлени към страни извън Европа.

               19.Решенията на Nokia и Microsoft (преместване, закриване на производството и спиране на развойната работа във Финландия) са засегнали редица софтуерни дружества, чиято дейност е била свързана с Nokia или Microsoft. В резултат на това проблемите на Nokia са оказали влияние върху състоянието на цялата софтуерна промишленост във Финландия. Например дружеството за услуги в областта на ИКТ Tieto оправдава съкращенията, за които бе съобщено през есента на 2014 г., с намаляване на поръчките от един от основните си клиенти, т.е. Nokia. Последваха го дружества като  Atos IT Solutions and Services,  дружеството за хазартни игри Rovio Entertainment и Samlink, по подобни причини.

               20.Общо 69 дружества от софтуерната промишленост в крайна сметка уволниха служители през есента на 2014 г. и пролетта на 2015 г. Причините, довели до тези съкращения, са различни, но общото за всички случаи най-често е това, че дружествата се сблъскват с все по-голяма и интензивна международна конкуренция. Затварянето на Microsoft и на Nokia беше от решаващо значение, но повечето съкращения са част от по-широко явление в целия сектор.

               Очаквано въздействие на съкращенията върху местната, регионалната или националната икономика и върху заетостта

               Повече от 75 % от съкращенията бяха осъществени в регионите от ниво 2 по NUTS Helsinki-Uusimaa (FI1B) и Pohjois- ja Itä-Suomi (FI1D). По тази причина тези два региона са разгледани подробно в следващите параграфи.

               21.Регионът Northern Ostrobothnia (част от региона Pohjois- ja Itä-Suomi (FI1D), в който се намира Oulu) е с висока безработица (по-висока от средната за страната). През февруари 2015 г., докато равнището на безработицата за страната е било 13,5 %, в Northern Ostrobothnia то е било 15,7 %, а в Oulu — 17,1 %.  Близо двама от всеки трима безработни, търсещи работа в региона, живеят в района на Oulu, както и по-голямата част от безработните специалисти в региона.

               22.Понастоящем съществуват около 1250 работещи звена в сектора на ИКТ в Northern Ostrobothnia, като повечето от тях са разположени в Oulu. Данни относно икономическите тенденции показват, че оборотът на дружествата от сектора на ИКТ намалява от 2012 г. насам
                  9
               . Делът на работните места в целия информационен сектор е около 12 % от работните места в региона. Тези трудности доведоха до многобройни съкращения както в частния, така и в публичния сектор.  Въпреки че предприятията в сектора на ИКТ са осигурявали работа на около 13 000 души в региона през 2008 г., тази цифра напоследък е намаляла до около 10 000.

               23.Регионът на Oulu е значително засегнат от съкращенията на работни места в сектора на ИКТ, тъй като още от 1980-те години е бил център за офисите на компаниите, за научни изследвания, развитие и иновации и за производство. През пролетта на 2015 г. в областта е имало близо 1500 безработни, търсещи работа в сектора на ИКТ. Около 80 % от тях живеят в региона на Oulu. В допълнение, една трета от безработните с диплома за висше образование в сектора на ИКТ са били без работа в продължение на повече от година. Съкращенията в Microsoft правят и без това сериозната ситуация още по-тежка.

               24.Нови сектори на растеж, които ще осигурят заетост, като например цифровизация на промишлените процеси и увеличаване на предсказуемостта, активно се разработват в региона на Oulu и е необходимо в това разработване да се осигури включването на безработни експерти по ИКТ
                  10
               .

               25.В Uusimaa в края на февруари 2015 г. търсещите работа безработни лица са представлявали 11 % от работната сила. Въпреки че тази цифра е под средните стойности на национално равнище, нарастването на безработицата е значително по-голямо в Uusimaa (15,0 %), отколкото  във Финландия като цяло (9,7 %). През февруари за едно свободно място е имало 5,1 безработни лица, търсещи работа. Безработицата се увеличава също и вследствие на нетната миграция в района. Броят на безработните лица, търсещи работа в Uusimaa, е надхвърлил 104 000 през август 2015 г. и е с най-високата си стойност от началото на 1990-те години.

               26.БВП на Uusimaa съставлява 36 % от БВП на Финландия. Регионът представлява 71 % от оборота, 62 % от служителите и 52 % от предприятията в частния сектор на софтуерната индустрия от цялата територия на Финландия. Това означава, че може да се каже, че в софтуерната индустрия Uusimaa има по-голяма роля, отколкото във всички други сектори, взети заедно.

               27.През 2013 г. софтуерната индустрия представлява 3 % от оборота, 5 % от служителите и 3 % от предприятията от частния сектор в Uusimaa.

               28.По време на референтния период общо 49 софтуерни предприятия са прибегнали до преговори за сътрудничество в региона на Uusimaa. Прогнозната нужда от съкращаване на персонал в началото на преговорите за сътрудничество е била 1681 души.

               29.Въз основа на предварителната оценка изглежда, че съкращенията (особено в случая на CGI) са засегнали заетите лица над 50-годишна възраст — група, за които е трудно да си намерят нова работа и е оправдано да се приеме, че до юни 2016 г. над 50 % от тези хора ще бъдат дългосрочно безработни.

               Бенефициери от целевата група и предложени действия

               Бенефициери от целевата група

               30.Прогнозният брой на съкратените работници, които се очаква да вземат участие в мерките, е 1200. Разпределението им по пол, гражданство и възрастова група е следното:

                        Категория

                        Брой
                           бенефициери от целевата група

                        Пол:

                        Мъже:

                        660

                        (55,0 %)

                        Жени:

                        540

                        (45,0 %)

                        Гражданство:

                        Граждани на държави — членки на ЕС:

                        1160

                        (96,7 %)

                        Граждани на държави извън ЕС:

                        40

                        (3,3 %)

                        Възрастова група:

                        15—24 години:

                        24

                        (2,0 %)

                        25—29 години:

                        72

                        (6,0 %)

                        30—54 години:

                        936

                        (78,0 %)

                        55—64 години:

                        156

                        (13,0 %)

                        над 64 години:

                        12

                        (1,0 %)

               Допустимост на предложените действия

               31.Персонализираните услуги, които се предвижда да бъдат предоставени на съкратените работници, включват следните действия:

               А. Предоставяне на съвети и други подготвителни мерки

               –Обучение за търсене на работа

               Целта на обучението е да осигури на участниците информация за пазара на труда, да им помогне да видят съществуващите възможности и да подобри и актуализира техните умения за търсене на работа. Поради особеностите на търсенето на работа в сектора на ИКТ услугите за обучение, които ще бъдат закупени, ще бъдат приспособени към професионалните умения и нуждите на целевата група.

               Заетостта може да бъде насърчавана чрез услуги за обучение, чрез подкрепа на трудовата мобилност в сътрудничество с услуги в рамките на EURES и например чрез създаване на специализирани в търсенето на работа групи, които се фокусират върху намирането на работни места в сектора на ИКТ в чужбина.

               –Професионални съвети (индивидуални насоки)

               Целта на професионалните съвети е насочването на частен клиент в търсенето на работа или обучение на работното място. От една страна, професионалните съветници могат да насърчават повторното наемане на работа, като насочват търсещите работа в използването на различните възможности за намиране на работа (управление на отделни случаи), а от друга страна, те може да им съдействат за намиране на нова работа чрез предоставяне на консултации в периода на търсенето на работа.

               –Професионално обучение

               Професионално обучение се предоставя, ако, според извършена от служител от службата по заетостта и икономическото развитие (служба TE) оценка, потребителите се нуждаят от повече функционална, интензивна и дългосрочна подкрепа в планирането на кариера.

               –Експертни оценки

               Работещите в програмния сектор имат много различни компетентности. С цел да се направи оценка на лицето, търсещо работа, службата TE може да организира различни експертни оценки като например оценка на трудовите способности; установяване на компетентностите и професионалните умения; оценка на предприемаческите компетентности и на възможностите за предприемаческа дейност. Съдържанието и обхвата на експертната оценка ще зависи от индивидуалното положение на търсещото работа лице.

               Б. Услуги по наемане на работа и стопански услуги

               Услугите по наемане на работа и стопанските услуги, финансирани от ЕФПГ и предоставяни от службата ТЕ, включват подкрепа за индивидуално търсене на работа чрез онлайн услуги, предлагане на работни места и други услуги, свързани със заетостта, в т.ч. международни служби по заетостта, пътни разноски и обезщетение за разноски за преместване, установяване на компетентностите и професионалните умения, оценки на работоспособността, обучение, работа за пробен период (изпитателен период) и отпускане на субсидии. Службата TE отговаря за предлаганите услуги, а отговорността за тази работа ще се поеме от специалисти по услуги, финансирани от ЕФПГ.

               В. Обучение

               Обучението се представя като професионална преквалификация, като целта е придобиването на професионална или допълнителна професионална квалификация в сектор с висока заетост, или под формата на продължаващо обучение чрез подобряване на съществуващите умения.  Обучението се изготвя в зависимост от целевата група.

               Целта на това обучение е също така участниците да разберат как на практика функционират предприятията и да натрупат нужните умения за работа в предприятие, както и компетентностите, необходими за развитието на предприятие. Друга негова цел е намирането на работа в партньорско дружества или стартирането на ново предприятие чрез разработване на проект.

               За лицата с по-високо образование може да бъде предоставено специално обучение.

               Г. Субсидии за изплащане на възнаграждения

               В полза на съкратените работници ще се приложат субсидии за изплащане на възнаграждения в подкрепа на заетостта при започване на нова работа чрез намаляване на разходите за заплати на работодателя. Такива субсидии се използват най-вече като начин да се стимулира наемането на работници в частния сектор с помощта на субсидия. От 2015 г. субсидията за изплащане на възнаграждения ще бъде между 30 и 50 % от разходите за заплати, в зависимост от това колко време лицето, което ще бъде наето чрез субсидията, е било безработно.

               Д. Безвъзмездни средства за започване на стопанска дейност

               Целта на безвъзмездните средства за започване на стопанска дейност е да се насърчи създаването на такава дейност и наемането на работа на отделни лица. Тези безвъзмездни средства осигуряват доход на начинаещия предприемач за периода, който се счита за необходим за започване и установяване на напълно функциониращо предприятие, а по-конкретно в рамките на не повече от 18 месеца.

               Безвъзмездните средства за започване на стопанска дейност се състоят от две части — основна субсидия и допълнителна сума. През 2015 г. основната субсидия е възлизала на 32,80 EUR на ден. Стойността на допълнителната сума се решава за всеки отделен случай по преценка на  службите по заетостта и икономическото развитие. Допълнителната сума варира между 10 и 60 % от размера на основната субсидия.

               Е. Насочване към предприемачество и услуги за нови предприемачи

               Действията, свързани с насърчаването на предприемачеството, се прилагат под формата на обучения от типа бизнес инкубатор и обучения по предприемачество. Освен това на новите предприемачи се предоставят съвети, консултантски услуги и безвъзмездни средства за започване на стопанска дейност. Създаването на нови предприятия ще бъде подкрепено чрез подрегионални мрежи за стопански услуги и предлаганото от Министерството на заетостта и икономиката планиране за корпоративни клиенти.

               Ж. Пътни и квартирни надбавки и надбавки за разходи по преместване

               Лицата, търсещи работа, могат да получат надбавка за направените от тях пътни разходи и разходи за настаняване при търсенето на работа или при участието им в обучения, както и компенсация за разходите по преместването им, ако приемат предложение за работа извън обичайния район на придвижване до работното място.

               32.Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               33.Финландия предостави поисканата информация относно действията, които са задължителни за засегнатото предприятие по силата на националното право или на колективни споразумения. Тя потвърди, че финансовото участие от ЕФПГ няма да замени тези действия.

               Прогнозен бюджет

               34.Общите прогнозни разходи са в размер на 4 372 000 EUR, като в тях се включват разходи за персонализирани услуги на стойност 4 167 000 EUR, а разходите за дейности по подготовка, управление, информация, публичност, контрол и докладване са в размер на 205 000 EUR.

               35.Общият размер на поисканото финансово участие от ЕФПГ възлиза на 2 623 200 EUR (60 % от общия размер на разходите).

                        Действия

                        Прогнозен брой участници

                        Прогнозни разходи за един участник
                        (EUR)

                        Общо прогнозни разходи

                        (EUR)

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Предоставяне на съвети и други подготвителни мерки

                        710

                        400,00

                        284 000,00

                        Услуги по наемане на работа и стопански услуги

                        1200

                        375,00

                        450 000,00

                        Обучение

                        468

                        5 000,00

                        2 340 000,00

                        Безвъзмездни средства за започване на стопанска дейност

                        45

                        6 000,00

                        270 000,00

                        Насочване към предприемачество и услуги за нови предприемачи

                        12

                        5000,00

                        60 000,00

                        Междинен сбор (a):

                        Процент от пакета от персонализирани услуги

                        —

                        3 404 000

                        (81,69 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Субсидии за изплащане на възнаграждения

                        92

                        8 000,00

                        736 000,00

                        Пътни и квартирни надбавки и надбавки за разходи по преместване

                        180

                        150,00

                        27 000,00

                        Междинен сбор (б):

                        Процент от пакета от персонализирани услуги:

                        —

                        763 000

                        (18,31 %)

                         Действия по член 7, параграф 4 от Регламента за ЕФПГ

                        1. Подготовка

                        —

                        10 000,00

                        2. Управление

                        —

                        165 000,00

                        3. Информиране и публичност

                        —

                        25 000,00

                        4. Контрол и докладване

                        —

                        5000,00

                        Междинен сбор (в):

                        Процент от общите разходи:

                        —

                        205 000,00

                        4,69 %

                        Общо разходи (а + б + в):

                        —

                        4 372 000

                        Участие на ЕФПГ (60 % от общия размер на разходите)

                        —

                        2 623 200

               36.Разходите за дейностите, определени в горната таблица като дейности по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Финландия потвърди, че тези действия са обвързани с активното участие на бенефициерите от целевата група в дейности по търсене на работа или обучение.

               37.Финландия потвърди, че разходите за инвестиции за самостоятелна заетост, започване на бизнес и придобиване от служителите няма да надхвърлят сумата от 15 000 EUR за бенефициер.

               Период на допустимост на разходите

               38.На 1 август 2014 г. Финландия започна да предоставя персонализирани услуги на бенефициерите от целевата група. С оглед на това разходите за тези действия са допустими за предоставяне на финансово участие от ЕФПГ през периода от 1 август 2014 г. до 12 юни 2017 г.

               39.На 1 август 2014 г. Финландия започна да покрива административните разходи, свързани с изпълнението на ЕФПГ. С оглед на това разходите за действията по подготовка, управление, информиране и публичност, контрол и докладване са допустими за предоставяне на финансово участие от ЕФПГ през периода от 1 август 2014 г. до 12 декември 2017 г.

               Допълване с действия, финансирани с национални средства или със средства от Съюза

               40.Източниците на национално предварително финансиране или съфинансиране идват основно от обществените ведомства по труда от административния клон на Министерството на заетостта и икономиката. Някои услуги ще бъдат финансирани и от оперативните разходи на центровете за икономическо развитие, транспорт и околна среда (центрове ELY) и на службите по заетостта и икономиката. Задачите по техническа помощ ще бъдат финансирани от оперативните разходи на Министерството на заетостта и икономиката и на центровете ELY.

               41.Финландия е потвърдила, че няма да получи финансова подкрепа от други финансови инструменти на Съюза за описаните по-горе мерки, за които се предоставя финансово участие от ЕФПГ.

               Процедури за провеждане на консултации с бенефициерите от целевата група, с техни представители или със социалните партньори, както и със съответните органи на местно и регионално равнище

               42.Финландия посочи, че координираният пакет от персонализирани услуги е бил изготвен в консултация със социалните партньори и
                  областната администрация. Центърът ELY и службата ТЕ за региона Northern Ostrobothnia организираха събитие (1 октомври 2014 г.) за планиране на мерките, включени в проектите по линия на ЕФПГ. Партньори от организациите, изпълняващи проекта (Business Oulu, град Oulu, Университета в Оулу, Yritystakomo (бизнес инкубатор), търговската камара на предприемачите на Northern Ostrobothnia) и представители на целевата група бяха поканени да участват в това събитие.

               43.Министерството на заетостта и икономиката сформира група, работеща по съкращенията в сектора на компютърното програмиране, която взе участие в изготвянето на заявлението по ЕФПГ. Тази група включва представители от центровете ELY и службите ТЕ за съответните региони, Business Oulu, социални партньори.

               Системи за управление и контрол

               44.В заявлението е описана системата за управление и контрол и са посочени отговорностите на съответните органи. Финландия уведоми Комисията, че финансовото участие ще бъде управлявано от Министерството на заетостта и икономиката, което управлява също и средствата по линия на ЕСФ. Същото министерство изпълнява функцията на сертифициращ оран. Налице е строго разделение на правомощията и на свързаните с докладването отношения между изпълняващите тези две функции отдели. Функциите по управлението във връзка с ЕФПГ са възложени на департамента по заетостта и предприемачеството, а тези за ЕСФ — на регионалния департамент. Функциите по сертифицирането на двата фонда са възложени на отдела по човешки ресурси и администрация. Министерството е подготвило наръчник, в който са подробно уредени приложимите процедури.

               45.По отношение на одитирането отговорният орган е независимият отдел за вътрешен одит, който работи под прякото ръководство на постоянния секретариат на същото министерство. Функциите, свързани с мониторинга и одитирането, са включени и в обхвата на функциите както на управляващия, така и на сертифициращия орган.

               Ангажименти, поети от засегнатата държава членка

               46.Финландия е предоставила всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват други действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               47.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 — 2020
                  11
               , ЕФПГ не може да надхвърля максимален годишен размер от 150 млн. евро (по цени от 2011 г.).

               48.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 2 623 200 EUR, което представлява 60 % от общите разходи за предложените действия, за предоставяне на финансово участие по заявлението.

               49.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  12
               .

               Свързани актове

               50.Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответните бюджетни редове на сумата от 2 623 200 EUR.

               51.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията
                  (заявление от Финландия — EGF/2015/005 FI/компютърно програмиране)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  13
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  14
               , и по-специално точка 13 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) има за цел да осигурява подкрепа за съкратените работници и самостоятелно заетите лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета
                  15
                ЕФПГ не може да надхвърля максимален годишен размер от 150 милиона евро (по цени от 2011 г.).

               (3)На 12 юни 2015 г. Финландия подаде заявление EGF/2015/005 FI/компютърно програмиране за финансово участие от страна на ЕФПГ вследствие на съкращения в икономическия сектор, класифициран в разделение 62 на NACE Rev. 2 (Дейности в областта на информационните технологии) в регионите на ниво 2 по NUTS
                  16
                Länsi-Suomi (FI19), Helsinki-Uusimaa (FI1B), Etelä-Suomi (FI1C) и Pohjois- ja Itä-Suomi (FI1D) във Финландия. То беше допълнено с още информация в съответствие с член 8, параграф 3 от Регламент (ЕС) № 1309/2013. Това заявление отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)Поради това, за да бъде удовлетворено подаденото от Финландия заявление, следва да бъдат мобилизирани средства за предоставяне на финансово участие от ЕФПГ в размер на 2 623 200 EUR.

               (5)За да се сведе до минимум времето за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2015 година от Европейския фонд за приспособяване към глобализацията се мобилизират средства за предоставяне на сумата от 2 623 200 EUR под формата на бюджетни кредити за поети задължения и бюджетни кредити за плащания.

               Член 2

               Настоящият регламент влиза в сила в деня на публикуването му в Официален вестник на Европейския съюз. Той се прилага от [датата на приемането му]
                  17
               .

               Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  ОВ L 347, 20.12.2013 г., стр. 855.

                     (2)
                  По смисъла на член 3 от Регламента за ЕФПГ.

                     (3)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (4)
                  ОВ L 393, 30.12.2006 г., стр. 1.

                     (5)
                  В съответствие с член 7, параграф 4 от Регламент (EС) № 1309/2013.

                     (6)
                  В приложението е поместен списък на предприятията.

                     (7)
                  http://yle.fi/uutiset/it_firm_cgi_decides_to_send_home_270_in_finland/7632870 http://www.itviikko.fi/ihmiset-ja-ura/2014/11/14/cgi-paatyi-irtisanomaan-270/201415871/7

                     (8)
                  EGF/2011/016/Agile ; COM(2013) 120 final и настоящето заявление.

                     (9)
                  http://www.pohjois-pohjanmaa.fi/file.php?3634 pp 3

                     (10)
                  http://www.temtoimialapalvelu.fi/files/2285/Ohjelmistoala_joulukuu_2014.pdf pp 42

                     (11)
                  ОВ L 347, 20.12.2013 г., стр. 884.

                     (12)
                  ОВ С 373, 20.12.2013 г., стр. 1.

                     (13)
                  ОВ L 347, 20.12.2013 г., стр. 855.

                     (14)
                  ОВ С 373, 20.12.2013 г., стр. 1.

                     (15)
                  Регламент (ЕС, Евратом) № 1311/2013 на Съвета за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (16)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (17)
                  Да се попълни от Парламента преди публикуването в ОВ.

    ---documentbreak---

               ЕВРОПЕЙСКА КОМИСИЯ
            Брюксел, 6.11.2015
            COM(2015) 553 final
            ПРИЛОЖЕНИЕ
            към Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията(заявление от Финландия – EGF/2015/005 FI/компютърно програмиране)

               ПРИЛОЖЕНИЕ

                        Предприятия и брой на съкращенията по време на референтния период

                        10tons Oy

                        1

                        Kielisoft IT Solutions Oy

                        1

                        Accenture Services Oy

                        1

                        Kuru Digital Creations Oy

                        1

                        Amadeus Finland Oy

                        2

                        LeadDesk Oy

                        4

                        Amdocs Finland Oy

                        4

                        Leadin Oy

                        1

                        Analyse Solutions Finland Oy

                        5

                        Leonidas Oy

                        3

                        Atex Media Oy

                        1

                        Microsoft Mobile Oy

                        778

                        Atos IT Solutions and Services Oy

                        53

                        Miracle Finland Oy

                        6

                        Avarea Oy

                        3

                        ML-Soft Oy

                        1

                        Basware Oyj

                        4

                        MSG Software Oy

                        2

                        BeiZ Oy

                        2

                        Net Man Oy

                        1

                        Bilot Oy

                        4

                        Nortal Oy

                        1

                        Bluegiga Technologies Oy

                        2

                        Ohjelma-Aitta Oy

                        1

                        BTJ Finland Oy

                        2

                        Oudata Oy

                        1

                        Capgemini Finland Oy

                        8

                        Oy Gamecluster Ltd

                        9

                        CDC Software Finland Oy

                        1

                        PLM Group OY

                        3

                        CGI Suomi Oy

                        125

                        Qualcomm Atheros Finland Oy

                        1

                        Cisco Systems Finland Oy

                        4

                        Rovio Entertainment Oy

                        107

                        Cloud Solutions CS Oy

                        1

                        Salcom Group Oy

                        3

                        Codenomicon Oy

                        4

                        Samlink Oy

                        39

                        Conmio Oy

                        2

                        SC5 Online Oy

                        1

                        Cybercom Finland Oy

                        1

                        Scatman Oy

                        1

                        Digia Finland Oy

                        15

                        SecIT Oy

                        9

                        Dovre Group Oyj

                        2

                        Seven Networks International Oy

                        26

                        Esri Finland Oy

                        8

                        Softeri Oy

                        1

                        Fenix Solutions Oy

                        2

                        Solinor Oy

                        3

                        Fiksu Finland Oy

                        4

                        Solteq Oyj

                        28

                        F-Secure Oyj

                        17

                        Staria Consulting Oy

                        4

                        Fujitsu Finland Oy

                        18

                        Stonesoft Oy

                        4

                        Gurux Oy

                        1

                        Symbio Finland Oy

                        9

                        IBS Enterprise Finland Oy

                        1

                        Tecnotree Oyj

                        8

                        IndoorAtlas Oy

                        1

                        Tieto Finland Oy

                        215

                        Innofactor Oyj

                        9

                        Tieturi Oy

                        2

                        Ixonos Oyj

                        4

                        Vaimo Finland Oy

                        1

                        Javerdel Oy

                        14

                        Whitelake Software Point Oy

                        1

                        KajaPro Oy

                        1

                        Общ брой на предприятията:

                        69

                        Общ брой на съкращенията:

                        1603


               ЕВРОПЕЙСКА КОМИСИЯ
            Брюксел, 3.9.2015
            COM(2015) 417 final
            2015/0186(NLE)
            Предложение за
            РЕШЕНИЕ НА СЪВЕТА
            относно позицията, която да бъде заета от Европейския съюз във връзка с приемането на решение от Съвместния комитет ЕС—ЕАСТ за опростяване на формалностите при търговията със стоки и решение от Съвместния комитет ЕС—ЕАСТ за общ транзитен режим по отношение на покани към Република Сърбия да се присъедини към Конвенцията за опростяване на формалностите при търговията със стоки и Конвенцията за общ транзитен режим

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Основания и цели на предложението

               Конвенцията за опростяване на формалностите при търговията със стоки и Конвенцията за общ транзитен режим са сключени на 20 май 1987 г. между Европейската общност и страните от ЕАСТ.

               В съобщението от 2001 г. на Европейската комисия до Европейския парламент и до Съвета относно стратегия за подготовка на страните кандидатки за присъединяване към конвенциите на ЕО—ЕАСТ от 1987 г. за общ транзитен режим и за опростяване на формалностите при търговията със стоки, последвано от съобщението от 2010 г. на Европейската комисия до Европейския парламент и до Съвета относно стратегия за подготовка на някои съседни държави за присъединяване към двете конвенции и от заключенията на Съвета от 14 април 2011 г., в които се потвърждава подходът, възприет в двете съобщения, се предвижда подкрепа за някои държави в усилията им да се присъединят към конвенциите.

               Целта на настоящото решение е да се приеме общата позиция на ЕС по проекта на Решение № .../2015 на Съвместния комитет ЕС—ЕАСТ за опростяване на формалностите при търговията със стоки и по проекта за Решение № .../2015 на Съвместния комитет ЕС—ЕАСТ за общ транзит да се отправи покана до Република Сърбия да се присъедини към конвенциите.

               Съгласуваност със съществуващите разпоредби в тази област на политиката

               Не съществуват разпоредби в областта на настоящото предложение.

               Съгласуваност с другите политики на Съюза

               Предложението е съвместимо със стратегията за насърчаване на конкурентоспособността и икономическия растеж в ЕС.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               Правно основание

               С конвенциите се установяват мерки за улесняване на движението на стоки между Европейския съюз, Република Исландия, бившата югославска република Македония, Кралство Норвегия, Конфедерация Швейцария и Република Турция.

               Република Сърбия изрази желание да се присъедини към конвенциите, след като е изпълнила правните и структурните изисквания, както и изискванията по отношение на информационните технологии (ИТ), които са предварителни условия за присъединяването.

               В съответствие с разпоредбите на член 11, параграф 3 от Конвенцията за опростяване на формалностите при търговията със стоки и с разпоредбите на член 15, параграф 3 от Конвенцията за общ транзитен режим, съвместните комитети ЕС—ЕАСТ със свое решение отправят покана до трета държава по смисъла съответно на член 1, параграф 2 и на член 3, параграф 1, буква в) да се присъедини към конвенциите съгласно процедурата, посочена съответно в член 11а и член 15a.

               Съвместните комитети ЕС—ЕАСТ отправят такива покани, когато държавата докаже, че е в състояние да се придържа към подробните правила за прилагане на разпоредбите на конвенциите.

               Получилата мандат от работните групи ЕС—ЕАСТ по общ транзитен режим и по опростяване на формалностите при търговията със стоки мисия за оценка, обхващаща главно адаптирането на националното митническо законодателство на Република Сърбия, създаването на необходимите структури за управление на процедурата и внедряването на новата компютризирана транзитна система (NCTS), която дава възможност за прилагането на общия транзитен режим, установи, че условията за отправяне на покани са изпълнени.

               Пропорционалност

               Предложението е в съответствие с принципа на пропорционалност поради следните причини:

               Формата на предлаганото действие е единствената възможна.

               Формата на предлаганото действие не е обвързана с финансови разходи.

               Избор на инструмент

               Предлагани инструменти: решение.

               Няма друг подходящ инструмент.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               Консултации със заинтересованите страни

               Консултации с одобрение относно проекта на Решение № …/2015 на Съвместния комитет ЕС—ЕАСТ за опростяване на формалностите при търговията със стоки и проекта на Решение № …/2015 на Съвместния комитет ЕС—ЕАСТ за общ транзит да се отправи покана до Република Сърбия да се присъедини към конвенциите бяха проведени с държавите членки в рамките на Комитета по Митническия кодекс — секция „Митнически статус и транзит“, и с договарящите се страни по конвенциите в рамките на работните групи ЕС—ЕАСТ по общия транзитен режим и по опростяването на формалностите при търговията със стоки.

               Обобщение на отговорите и на начина, по който са взети предвид

               Положително становище.

               Събиране и използване на експертни становища

               Не бяха необходими външни експертни становища.

               Оценка на въздействието

               Присъединяването към конвенциите е част от предприсъединителната стратегия на Република Сърбия спрямо Европейския съюз. То ще доведе до привеждане на практиките в съответствие с „достиженията на правото на Общността“ в областта на транзитните превози. Въвеждането на общия транзитен режим в Република Сърбия като алтернатива на режима ТИР ще донесе допълнителни улеснения за транзитните превози, намаляване на разходите и евентуално увеличение на търговията.

               4.ОТРАЖЕНИЕ ВЪРХУ БЮДЖЕТА

               Предложението няма отражение върху бюджета на ЕС.

               2015/0186 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от Европейския съюз във връзка с приемането на решение от Съвместния комитет ЕС—ЕАСТ за опростяване на формалностите при търговията със стоки и решение от Съвместния комитет ЕС—ЕАСТ за общ транзитен режим по отношение на покани към Република Сърбия да се присъедини към Конвенцията за опростяване на формалностите при търговията със стоки и Конвенцията за общ транзитен режим

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С член 11, параграф 3 от Конвенцията между Европейската икономическа общност, Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за опростяване на формалностите при търговията със стоки
                  1
                („Конвенцията за опростяване на формалностите при търговията със стоки“) на съвместния комитет ЕС—ЕАСТ, създаден по силата на посочената конвенция, се дават правомощия да отправя с решение покани към трети държави по смисъла на член 1, параграф 2 да се присъединят към Конвенцията в съответствие с член 11а.

               (2)С член 15, параграф 3 от Конвенцията между Европейската икономическа общност, Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за общ транзитен режим („Конвенцията за общ транзитен режим“)
                  2
                на съвместния комитет ЕС—ЕАСТ, създаден по силата на посочената конвенция, се дават правомощия да отправя с решение покани към трети държави по смисъла на член 3, параграф 1, буква в) да се присъединят към Конвенцията в съответствие с член 15а.

               (3)Целесъобразно е да се определи позицията, която да бъде заета от Съюза в рамките на тези съвместни комитети по отношение на решенията за отправяне на покани до Република Сърбия да се присъедини към тези конвенции.

               (4)Поради това позицията на Съюза в рамките на посочените съвместни комитети следва да се основава на приложените проекти на решения,

               ПРИЕ НАСТОЯЩОТО РЕШЕНИЕ:

               Член 1

               Позицията на Съюза в рамките на Съвместния комитет ЕС—ЕАСТ за опростяване на формалностите при търговията със стоки относно отправяне на покана към Република Сърбия за присъединяване към Конвенцията за опростяване на формалностите при търговията със стоки се основава на проекта на решение на посочения съвместен комитет, приложен към настоящото решение.

               Член 2

               Позицията на Съюза в рамките на Съвместния комитет ЕС—ЕАСТ за общ транзит относно отправяне на покана към Република Сърбия за присъединяване към Конвенцията за общ транзитен режим се основава на проекта на решение на посочения съвместен комитет, приложен към настоящото решение.

               Член 3

               След като Република Сърбия изпълни техническите изисквания за присъединяване , представителят на Съюза в съвместните комитети, посочени съответно в членове 1 и 2, предлага решения за отправяне на покани към Република Сърбия за присъединяване към конвенциите и гласува по тези решения в съответствие с членове 1 и 2 от настоящото решение.

               Член 4

               След приемането на решението на Съвместния комитет ЕС—ЕАСТ за опростяване на формалностите при търговията със стоки и на решението на Съвместния комитет ЕС—ЕАСТ за общ транзитен режим те се публикуват в Официален вестник на Европейския съюз.

               Член 5

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  ОВ L 134, 22.5.1987 г., стр. 2.

                     (2)
                  ОВ L 226, 13.8.1987 г., стр. 2.

    ---documentbreak---

               ЕВРОПЕЙСКА КОМИСИЯ
            Брюксел, 3.9.2015
            COM(2015) 417 final
            ПРИЛОЖЕНИЯ
            към
            Предложение за решение на Съвета
            относно позицията, която да бъде заета от Европейския съюз във връзка с приемането на решение от Съвместния комитет ЕС—ЕАСТ за опростяване на формалностите при търговията със стоки и решение от Съвместния комитет ЕС—ЕАСТ за общ транзитен режим по отношение на покани към Република Сърбия да се присъедини към Конвенцията за опростяване на формалностите при търговията със стоки и Конвенцията за общ транзитен режим

               ПРИЛОЖЕНИЯ

               към

               Предложение за решение на Съвета

               относно позицията, която да бъде заета от Европейския съюз във връзка с приемането на решение от Съвместния комитет ЕС—ЕАСТ за опростяване на формалностите при търговията със стоки и решение от Съвместния комитет ЕС—ЕАСТ за общ транзитен режим по отношение на покани към Република Сърбия да се присъедини към Конвенцията за опростяване на формалностите при търговията със стоки и Конвенцията за общ транзитен режим

               ПРИЛОЖЕНИЕ 1

               Предложение за Решение № .../2015 на Съвместния комитет ЕС—ЕАСТ за опростяване на формалностите при търговията със стоки относно отправяне на покана до Република Сърбия да се присъедини към Конвенцията от 20 май 1987 г. за опростяване на формалностите при търговията със стоки

               СЪВМЕСТНИЯТ КОМИТЕТ ЕС—ЕАСТ,

               Като взе предвид Конвенцията от 20 май 1987 г. за опростяване на формалностите при търговия със стоки
                  1
                („Конвенцията“), и по-специално член 11, параграф 3 от нея,

               като има предвид, че:

               1)
                     Обменът на стоки с Република Сърбия би бил улеснен от опростяването на формалностите, засягащи търговията със стоки между Република Сърбия и Европейския съюз, Република Исландия, бившата югославска република Македония, Кралство Норвегия, Конфедерация Швейцария и Република Турция.

               2)
                     С оглед на постигането на такова опростяване е целесъобразно Република Сърбия да бъде поканена да се присъедини към Конвенцията,

               ПРИЕ НАСТОЯЩОТО РЕШЕНИЕ:

               Член 1

               В съответствие с член 11а от Конвенцията към Република Сърбия се отправя покана да се присъедини към Конвенцията, считано от 1 декември 2015 г.

               Член 2

               Настоящото решение влиза в сила в деня на приемането му.

               Съставено на [...] 2015 г.

               За Съвместния комитет ЕС—ЕАСТ

                     Председател

               ПРИЛОЖЕНИЕ 2

               Предложение за Решение № .../2015 на Съвместния комитет ЕС—ЕАСТ за общ транзит относно отправяне на покана до Република Сърбия да се присъедини към Конвенцията от 20 май 1987 г. за общ транзитен режим

               СЪВМЕСТНИЯТ КОМИТЕТ ЕС—ЕАСТ,

               като взе предвид Конвенцията от 20 май 1987 г. за общ транзитен режим
                  2
                („Конвенцията“), и по-специално член 15, параграф 3, буква д) от нея,

               като има предвид, че:

               1)
                     Обменът на стоки с Република Сърбия би бил улеснен от общ транзитен режим за стоките, превозвани между Република Сърбия и Европейския съюз, Република Исландия, бившата югославска република Македония, Кралство Норвегия, Конфедерация Швейцария и Република Турция.

               2)
                     С оглед на постигането на такъв режим е целесъобразно Република Сърбия да бъде поканена да се присъедини към Конвенцията,

               ПРИЕ НАСТОЯЩОТО РЕШЕНИЕ:

               Член 1

               В съответствие с член 15а от Конвенцията към Република Сърбия се отправя покана да се присъедини към Конвенцията, считано от 1 декември 2015 г.

               Член 2

               Настоящото решение влиза в сила в деня на приемането му.

               Съставено на [...] 2015 г.

               За Съвместния комитет ЕС—ЕАСТ

                     Председател

                     (1)
                  ОВ L 134, 22.5.1987 г., стр. 2.

                     (2)
                  ОВ L 226, 13.8.1987 г., стр. 2.